# Anmeldelse, Christian Monggard, 9. januar 2014, kultursektionen, Information

# **Det handler om penge**

Martin Scorsese udstiller grådighed, uansvarlighed og vrangsiden af den amerikanske drøm i sin seneste film, den løsslupne komedie ’The Wolf of Wall Street’, hvor Leonardo Di Caprio giver den hele armen som skruppelløs børsmægler

Martin Scorsese sagde for nylig, at han i sin nye film, *The Wolf of Wall Street*, ikke blot ville vise grådighed, nej, han ville lade publikum være en del af den og opleve spændingen, morskaben og galskaben indefra.

Og det lykkes ham, må man sige. Filmen, der har manuskript af Terence Winter, manden bag gangster-tv-serien *Boardwalk Empire*, er baseret på virkelige begivenheder og fortæller om børsmægleren Jordan Belfort (Leonardo DiCaprio), titlens ulv, der i 1990’erne indtager Wall Street og i løbet af meget kort tid får skabt sig en formue på lige dele salgstalent, ufine metoder og arrogance.

Belfort mener selv, at han prædiker den amerikanske drøm, når han gejler et lokale af gerrige unge mænd og kvinder op til noget nær ekstase med al sin snak om, at er man arbejdsløs og fattig, er det ens egen skyld. Det gælder bare om at rejse sig fra sofaen og gå i gang med at skabe sin egen lykke. Gør man ikke det, fortjener man ingenting at have.

I virkeligheden vrider han drømmen ud af form, for det handler om at tjene penge, mange penge, uden tanke for konsekvenserne. Belfort og hans partnere og ansatte, ikke mindst vennen Donnie (Jonah Hill), fejrer hele tiden deres succes på bedste hedonistiske vis med kokain, strippere, ludere, dværgkast – husk på, at filmen foregår i de glade 1990’ere – og hvad hjertet ellers begærer af hovmod og skørlevned, man kan betale sig fra.

Belfort dropper sin kone, der ellers trofast har fulgt ham, siden han som helt ung, håbefuld og lidt naiv aktiehandler gik ned sammen med resten af Wall Street i det voldsomme børskrak i 1987, og mens han genopbyggede sig selv og grundlagde sit firma, Stratton Oakmont, gennem salg af meget billige og stort set værdiløse aktier til godtroende mennesker med en smule penge på bankbogen og dollartegn i øjnene.

Nu, hvor Belfort er blevet rig, møgrig, skal han naturligvis have en helikopter, en yacht, en håndfuld dyre biler og et palæ af et hus, hvor han kan installere sin nye modelkone, den smukke og rapkæftede Naomi (Margot Robbie).

Pengene vælter ind, og intensiteten og paranoiaen stiger, i takt med at Belfort og co.’s stofindtag bliver mere og mere ekstremt og metoderne mere og mere ufine, ja, ulovlige, hvorfor FBI og den amerikanske udgave af Finanstilsynet begynder at se nærmere på Stratton Oakmont. Og på den måde minder *The Wolf of Wall Street* i struktur og indhold om en af Martin Scorseses mest betydelige film, nemlig gangsterdramaet *GoodFellas* (1990).

Absurde optrin

Begge film handler om et ungt, ambitiøst menneske, der bliver forført af drømmen om penge og magt, og som ender med at være sin egen værste fjende. Det er en syndefaldshistorie, hvor uskylden korrumperes moralsk og menneskeligt, og hvor *GoodFellas* i glimt var endog virkelig morsom, er *The Wolf of Wall Street* i højere grad en satire og en komedie. Derfor slipper Martin Scorsese og Terence Winter også af sted med at iscenesætte nogle helt absurde øjeblikke, hvor Belfort og vennernes udskejelser kører af sporet.

I en af de mest tossede og sjove scener har Belfort og Donnie taget nogle alt for gamle Quaaludes, stærke, beroligende piller, som først begynder at virke på et for dem begge ganske uheldigt tidspunkt, så de hverken kan gå eller tale ordentligt, da der virkelig er behov for det. Scenen er lang og fuld af absurde optrin, som da Belfort må slæbe sig hen over jorden for at komme ud til sin bil, og han og Donnie prøver at føre en samtale i telefonen, hvilket er helt umuligt.

Og på den måde fører Scorsese os helt ind i den eksalterede grådighed, rusen ved at tjene og bruge penge, vanviddet og de tømmermænd, både fysiske og mentale, som bliver hyppigere og hyppigere, efterhånden som korthuset begynder at vakle og siden braser sammen.

Kulørt og larmende

Det er en kulørt og larmende tur, hvor Martin Scorsese bruger alt, hvad han har til sin rådighed af virkemidler – inciterende, meddigtende musik, et ultrabevægeligt kamera og hurtig klipning – og skuespillerne alle gør det aldeles fremragende. Matthew McConaughey er mindeværdig i rollen som en af Belforts tidlige læremestre på Wall Street – manden, der beder ham glemme alt om at tjene penge til sine kunder og kun tænke på at tjene penge til sig selv. Og Leonardo DiCaprio understreger, hvor meget han gennem de seneste 20 år er vokset som skuespiller.

I rollen som Jordan Belfort giver han virkelig los. Manden kan sælge sand i Sahara, men efterhånden kommer der flere og flere sprækker i teflonfacaden, og selv om man aldrig for alvor kommer til at holde af Belfort, bliver han trods alt mere menneskelig.

Man kan brokke sig lidt over, at ingen af personerne i *The Wolf of Wall Street* for alvor er sympatiske eller til at holde af, hvorfor deres fald måske ikke rammer så hårdt, som det kunne. Og så er det en meget lang film, hvor Scorsese lader os opleve en farlig masse excesser; måske endda for mange – man bliver næsten følelsesløs – men i det mindste fornemmer man, at instruktøren og DiCaprio har moret sig med at iscenesætte al dette skørlevned.

Skarp satire

Under alle omstændigheder er *The Wolf of Wall Street* et på én gang underholdende og frastødende møde med nogle af menneskets mest mørke og ubehagelige sider, og det er interessant, at nogle mennesker mener, at filmen forherliger Jordan Belforts depraverede adfærd. For som det også er blevet sagt, er det ikke en blåstempling af et menneskes opførsel, at man som Scorsese laver en film om det.

Og endnu vigtigere er det, at *The Wolf of Wall Street* netop viser, hvad der sker, hvis grådige mennesker får lov til at gøre, som de vil – som det også skete op til den finanskrise, der ramte verden i 2008 – og at historien har det med at gentage sig selv. Det kan godt være, at grådigheden er sjov at være en del af, i hvert fald for en tid, men det er et tomt liv, det ender aldrig godt, og det går ud over mange uskyldige mennesker.

Scorsese og Terence Winter løfter ingen pegefingre, det er de for kloge til, men opfatter man deres film som en hyldest til finansverdenens korrumperede, skruppelløse ulve, så har man intet forstået af den.

*The Wolf of Wall Street* er en skarp satire, hvor Belfort og co. får lov til at udstille sig selv. Det er op til os at dømme.

*’The Wolf of Wall Street’ Instruktion: Martin Scorsese. Manuskript: Terence Winter. Amerikansk (Biografer landet over)*<https://www.information.dk/kultur/anmeldelse/2014/01/handler-penge>, hentet 13-3-2024